Komisijos reglamentas (EB) Nr. 895/94
1994 m. balandžio 28 d.
iš dalies keičiantis Komisijos reglamentą (EEB) Nr. 3597/90 dėl intervencinių priemonių, taikomų intervencinėms agentūroms superkant, sandėliuojant ir parduodant žemės ūkio produktus, apskaitos taisyklių
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1990 m. lapkričio 27 d. Tarybos reglamentą (EEB) Nr. 3492/90, nustatantį veiksnius, į kuriuos reikia atsižvelgti intervencinių viešojo sandėliavimo priemonių finansavimo iš Europos žemės ūkio orientavimo ir garantijų fondo Garantijų skyriaus metinėje finansinėje atskaitomybėje [1], ypač į jo 8 straipsnį,
kadangi Komisijos reglamentas (EEB) Nr. 3597/90 [2] su pakeitimais, padarytais Reglamentu (EEB) Nr. 2136/93 [3], nustatė intervencinių priemonių, taikomų intervencinėms agentūroms superkant, sandėliuojant ir parduodant žemės ūkio produktus, apskaitos taisykles;
kadangi Reglamento (EEB) Nr. 3597/90 2 straipsnio 5 dalies paskutinė įtrauka numato, kad siekiant įvertinanti tam tikrus trūkstamus kiekius taikomas ketvirtinis perskaičiavimo kursas; kadangi būtina nustatyti pirmojo ketvirčio pradžios datą, į kurią reikia atsižvelgti kiekvienais finansiniais metais;
kadangi šiame reglamente numatytos priemonės atitinka EŽŪOGF komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3597/90 2 straipsnio 5 dalies paskutinė įtrauka papildoma šiais žodžiais:
"Nuo 1994 finansinių metų pirmojo ketvirčio pradžios data yra laikoma finansinių metų pradžios data."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1993 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. balandžio 22 d.